Spöter händ t Kelte s Piet vo Winterthur bewoont, und zwar wahrschinnlich sind s vor allem uf äm Oberwinterthurer Hügeli gsii, wo sich dänn au d Römer niderglaa händ und deed für iri paar Soldaate ä chlini Feschtig bout händ, mit äme Tämpel und ämänä Bedli. Sie händ au dä Namä vo de Kelte überno, wo s Wort vidu drin hät, das chunt vo de Wide, wo s ja im Sumpf vo de Grüze under irem Dorf gnueg gä hät. Mit dä Römer isch au de Wii nach Winterthur cho. Sie händ die ganze Südhäng dadämit aapflanzet, und dä Wiiabou isch dänn bis is 19. Jahrhundert vor allem für Wülflinge wichtig blibe.